da en en en fr de da id da sv da da da da da nb da da de en en en
De Gamle er med en solid sejr over Frem gået ubesejret på sommerferie - Svanholm Cricketklub
Tirsdag d. 30. juni 2009 kl. 18:13 af Henrik Pfaff
Efter den aflyste kamp mod AB i sidste uge var spillelysten i top hos De Gamle i kampen mod Frem. For første gang i år skulle vi opleve at spille i behagelige temperaturer, selv om der nok var nogle af vore spillere, der følte, at det måske nu nok var lige lidt for meget af det gode.
Og det var ikke kun solen, der skinnede, også vores allesammens Captain Morten Petersson strålede som en sol, da han kom ind i omklædningsrummet med armene højt hævet for at meddele de øvrige spillere, at han nok en gang havde vundet lodtrækningen. Det ser nu efterhånden mere og mere ud til, at lodtræknings-træningen er begyndt at give pote.
Morten (26*) havde da også besluttet at gå til gærdet først, og valgte at sende Kenneth Schwaner-Hansen (25*) og sig selv ind for at åbne ”sommerballet”. Vore to næste gærdespillere Allan From (30*) og Allan Majgaard (26*) var i lige så godt humør, der medførte at Allan F. sluttede sin innings af med en flot 6’er til maksimumscoren på 30 point. Herefter var der sæsondebut til Klaus Frederiksen (9), der lidt skuffet måtte forlade banen med en score, der godt kunne have været større. Niels Pedersen (9) havde åbenbart sat sig for at være solidarisk med Klaus, så han valgte også at lade sig kaste ud med samme score. Vore to sidste mand Leif Hansen (22*) og Flemming Søegaard (10*) måtte lige afslutningsvis vise stilen og lagde ca. 30 point til totalen og battede hermed halvlegen ud til årets pt. højeste score på 178 point.
Om det var feriestemning, eller det var fordi Flemming (1 for 34) og Niels (1 for 23) var kommet i kløerne på Frems hardhittere for stå hen i det uvisse. For noget bedre gik det, da Klaus (1 for 24) og Allan M. (2 for 22) kom til. Det kunne for Allans vedkommende endda være gået endnu bedre, idet vore markspillere stort set havde besluttet ikke at gribe noget som helst (undtaget dog Allan F. og Allan M.). Til at slutte kampen af så vi nu Allan F. (0 for 4) og Morten (1 for 0), der lige skulle have et halegærde mere til mammutten. Så selv om Frem fik 125 point, var der faktisk aldrig tvivl om, hvem der skulle trække sig sejrrigt ud af kampen.
Hermed var det så af sted til badet (vor dommer Per Kyhe lignede en, der også godt kunne trænge til et køligt bad), hvorefter Morten annoncerede, at han ville være den glade giver af et koldt krus øl til alle i anledning af, at han nu havde taget 1100 mammut-gærder som den anden i klubbens historie.
Svanholm 178 for 2 på 25 overs
Frem 125 for 6 på 20.2 overs
Fra den svedende referent